Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 05. februára 2008

Materiál číslo: 130/2008

K bodu:   Správa z kontroly hospodárenia Materskej školy Šustekova č. 33 Bratislava

Predkladá:                                         		Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór 				Bratislava-Petržalka

						b e r i e    n a    v e d o m i e 

						Správu z kontroly hospodárenia  
                                                                       Materskej školy Šustekova č. 33,
						Bratislava    

Miestny úrad mestskej časti Bratislava-Petržalka
útvar miestneho kontrolóra

S p r á v a  
z kontroly hospodárenia Materskej školy Šustekova č. 33, Bratislava 

      V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra na obdobie od 1. júla 2007 do 31. decembra 2007“ schváleným uznesením Miestneho zastupiteľstva mestskej časti Bratislava-Petržalka číslo 72 dňa 26. júna 2007 a na základe príkazu miestneho kontrolóra č. 13/2007 zo dňa 05. novembra 2007 vykonali kontrolóri útvaru miestneho kontrolóra kontrolu hospodárenia Materskej školy Šustekova č. 33, Bratislava za obdobie roka 2006 v čase od 07.11.2007 do 12.12.2007. 

      Účelom kontroly bolo zistiť, či jednotliví zodpovední zamestnanci materskej školy postupovali pri hospodárení v kontrolovanom období v súlade s platnými všeobecne záväznými právnymi predpismi,  internými normatívnymi aktami zriaďovateľa a usmerneniami  Strediska služieb školám a školským zariadeniam Petržalka. 

     Materská škola Šustekova č. 33, Bratislava bola zriadená dňom 01. augusta 1981. Od 01. júla 2002 v zmysle ustanovenia § 2 ods. g) bod 3, zákona NR SR č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky prešla zriaďovateľská funkcia Materskej školy Šustekova č. 33, Bratislava na Mestskú časť Bratislava-Petržalka. 
      Uznesením Miestneho zastupiteľstva mestskej časti Bratislava-Petržalka dňom 01. júla 2002 bolo zriadené Stredisko služieb  školám a školským zariadeniam Petržalka (ďalej len  stredisko služieb).
      Organizačnou súčasťou strediska služieb je i Materská škola Šustekova č. 33, ktorá je školským zariadením bez právnej subjektivity. Finančné prostriedky na prevádzku jej v rámci schváleného rozpočtu mestskej časti  poskytuje stredisko služieb formou preddavku, ktorý sa mesačne zúčtováva. 
      Do funkcie riaditeľky materskej školy bola od 01. júla 2004 po absolvovaní výberového konania a na základe návrhu rady školského zariadenia menovaná Mgr.Miroslava Boháčová, na päťročné funkčné obdobie. 
      Vedenie operatívnej evidencie majetku, evidenciu došlých faktúr, pokladničnú službu a evidenciu úhrad príspevku na čiastočnú úhradu nákladov spojených s hmotným zabezpečením v predškolskom zariadení zabezpečuje Mgr. Miroslava Boháčová,  riaditeľka materskej školy. 
      V súvislosti s vykonávaním uvedených činností má riaditeľka v zmysle ustanovení § 182 zákona č. 311/2001 Z.z.  (Zákonník práce v platnom znení) uzatvorenú dohodu o hmotnej zodpovednosti.  

Rozpočet roku 2006 
      Rozpis preddavku na rozpočtové výdavky v roku 2006 bol vyhotovený podľa položiek platnej rozpočtovej klasifikácie. Rozpočtový objem finančných prostriedkov na rok 2006  určilo materskej škole stredisko služieb v čiastke 55.200,00 Sk, na jedno dieťa navštevujúce materskú školu 600,00 Sk/rok. V roku 2006 mala materská škola v štyroch triedach celkom 92 detí.       

      V novembri 2006 bol poskytnutý strediskom služieb materskej škole  mimoriadny preddavok v čiastke 10.000,00 Sk a v mesiaci december 2.607,00 Sk. 
Kontrolou dokladov vyúčtovania preddavku za mesiac november a december 2006 bolo zistené, že  mimoriadne preddavky boli  použité na zakúpenie učebných pomôcok, toneru do kopírovacieho stroja,  čistiacich prostriedkov a osobných ochranných pracovných prostriedkov zamestnancom a  k  31.12.2006  vyúčtované. Celkom poskytnuté finančné  prostriedky v roku 2006 predstavovali finančnú čiastku 66.807,00 Sk.  
       Uznesením Miestneho zastupiteľstva Mestskej časti Bratislava-Petržalka č. 301 zo dňa 28. februára 2006 boli schválené finančné prostriedky v celkovej čiastke 2.523 tis. Sk na opravy a rekonštrukcie objektov základných a materských škôl.  Z uvedeného objemu finančných prostriedkov bola zrealizovaná v objekte Materskej školy Šustekova č. 33 v októbri 2006 oprava závad spôsobených zatekaním do panelov obvodového plášťa objektu v sume 256.892,00 Sk.        

Vedenie evidencie majetku materskej školy, inventarizácia vykonaná k 31.12.2006
       Na základe ustanovení § 29 a § 30 zákona NR SR č. 431/2002 Z.z. o účtovníctve v znení neskorších predpisov a VZN č. 3/1994 mestskej časti Bratislava-Petržalka o zásadách hospodárenia s majetkom v platnom znení, vydal riaditeľ Strediska služieb školám a školským zariadeniam Petržalka Príkaz č. 5/2006, na vykonanie inventarizácie všetkých zložiek vlastného a zvereného majetku, pohľadávok a záväzkov, cenín, hotovosti v pokladniach, stavu peňažných prostriedkov na bankových účtoch a skladových zásob ku dňu riadnej účtovnej závierky za rok 2006, t.j. k 31.12.2006. 
      Súčasne dňa 01.12.2006 vymenoval dielčie inventarizačné komisie na vykonanie inventarizácie v Materskej škole Šustekova č. 33 a Školskej kuchyni a školskej jedálni pri materskej škole. 
      Inventarizačná komisia pre inventarizáciu majetku materskej školy v zmysle citovaného príkazu a časového harmonogramu vykonala inventarizáciu a zistila  nasledovný stav majetku: 

Inventarizovaná zložka majetku                          fyzický stav           účtovný stav           rozdiel              
Dlhodobý hmotný majetok 			      345.171,96 Sk        345.171,96 Sk   	0        
od 1.000 do 30.000 Sk			      	
Operatívna evidencia                                             92.038,00 Sk          92.038,00 Sk    	0        
Pokladničná hotovosť                                                     0                             0              	0      
Bankový účet                                                                  0                             0                 	0           
      Hodnota budovy v čiastke 4.980.761,00 Sk a pozemku v čiastke 3.426.000,00 Sk                                    bola inventarizovaná v rámci inventarizácie Strediska služieb školám a školským zariadeniam Petržalka, ktoré budovy a pozemky vedie vo svojej prvotnej i účtovnej evidencii.       
      Porovnaním stavu majetku materskej školy uvedenom v zápisnici čiastkovej inventarizačnej komisie so stavom vedeným v účtovníctva neboli zistené rozdiely. 
Vykonanie inventarizácie bolo potvrdené aj fyzickou kontrolou systémom náhodného výberu (kancelária riaditeľky, zborovňa, hala na I. poschodí, trieda č. 33, kabinet rozvíjania poznania) dňa 19. novembra 2007, pričom bolo zistené, že kontrolovaný majetok sa nachádza v priestoroch materskej školy a je označený inventárnymi číslami v súlade s vyhotovenými miestnymi inventúrnymi zoznamami. Touto kontrolou nebol zistený majetok bez označenia inventárnym (prípadne evidenčným) číslom, alebo majetok, ktorý nie je evidenčne podchytený vo vedenej evidencii majetku Materskej školy Šustekova č. 33, Bratislava.

      Na základe návrhu vyraďovacej komisie zo dňa 18.11.2006 a „Rozhodnutia“ riaditeľa strediska služieb zo dňa 27.11.2006 bol z prvotnej i účtovnej evidencie, a následne zlikvidovaný  neupotrebiteľný drobný hmotný majetok v celkovej výške  52.513,80 Sk. 
Prírastky majetku v roku 2006 boli zaevidované v celkovej čiastke 63.756,30 Sk.
      V objekte materskej školy sa nachádza školnícky byt, ktorý je prenajatý bývalej zamestnankyni materskej školy.  Nájomné a platby za služby spojené s užívaním bytu uhrádza Stredisku služieb školám a školským zariadeniam Petržalka. Kontrolou účtovných dokladov bolo zistené, že k 31.12.2006 neboli evidované za užívanie bytu nevyrovnané pohľadávky. 

Vedenie účtovníctva a zúčtovanie poskytnutých preddavkov       
      Materská škola Šustekova č. 33, Bratislava, je preddavkovým zariadením Strediska služieb školám a školským zariadeniam Petržalka. Čerpanie preddavku na bežné prevádzkové výdavky eviduje v peňažnom denníku preddavkových zariadení. 
Doklady vyúčtovania poskytnutého preddavku spolu s vyplneným peňažným denníkom mesačne do piateho dňa nasledujúceho mesiaca predkladá riaditeľka materskej školy na zúčtovanie určenej zamestnankyni ekonomického oddelenia strediska služieb. Pred zaúčtovaním čerpania preddavku zodpovedná zamestnankyňa ekonomického úseku strediska služieb vykoná priebežnú finančnú kontrolu dokladov v zmysle zákona č. 502/2001 Z.z. o finančnej kontrole.            

      Stredisko služieb školám a školským zariadeniam Petržalka má vyhotovený internú smernicu „Zásady obehu účtovných dokladov“ ktorá v časti 2. Preddavky a ich vyúčtovanie, stanovuje termíny a povinnosti  zamestnancov zodpovedných za včasné a úplné vyúčtovanie poskytovaných preddavkov na prevádzku.    
      Riaditeľka materskej školy vedie „Knihu dodávateľských faktúr.“  Pri jej kontrole bolo zistené, že v tejto knihe sú evidované faktúry za bežné výdavky hradené v roku 2006 z preddavku poskytovaného na prevádzku (odborná literatúra, poštové a cestovné poplatky, čistiace prostriedky a kancelárske potreby). 
Faktúry za úhradu elektrickej energie, plynu, poplatky za dodanú a odvedenú vodu (vodné a stočné), eviduje a uhrádza stredisko služieb.      
    Podrobnou kontrolou peňažných denníkov za január – december 2006 bolo zistené, že tieto sú vedené správne, a jednotlivé položky v nich evidované boli doložené príslušnými dokladmi, a to výpismi z bankového účtu, príjmovými a výdavkovými pokladničnými dokladmi, dokladmi o nákupe pri uskutočnení nákupov hotovostnou platbou. Kontrolované doklady boli podpísané zamestnancami zodpovednými za vykonanie jednotlivých hospodárskych a účtovných operácií. 

      Dňa 19. novembra 2007 bola uskutočnená kontrola pokladničnej hotovosti, pri ktorej bolo zistené, že finančná hotovosť nachádzajúca sa v pokladnici v čiastke 762,00 Sk súhlasila so stavom vykázaným v peňažnom denníku ku dňu kontroly. 
      V súlade s ustanovením § 29, ods. 3 zákona NR SR č. 431/2002 Z.z. o účtovníctva v znení neskorších zmien a doplnkov, bola v roku 2006 uskutočnená inventarizácia pokladničnej hotovosti v dňoch 24. februára, 28. apríla, 21. augusta a 29. septembra 2006. Pri vykonanej kontrole neboli zistené nedostatky, ani rozdiely finančnej hotovosti a evidenčného stavu. 
                    
Vedenie evidencie majetku, skladu potravín a evidencie stravníkov v školskej kuchyni a školskej jedálni pri Materskej škole Šustekova č. 33, Bratislava 
      Stravovanie pre deti a zamestnancov Materskej školy Šustekova č. 33 zabezpečuje Školská kuchyňa a školská jedáleň pri materskej škole, ktorá bola zriadená dňom 31.08.1981. 
      Funkciu vedúcej školskej kuchyne a školskej jedálne vykonáva  s účinnosťou od 01.04.2001 Jana Cesnaková, ktorá má uzatvorenú dohodu o hmotnej zodpovednosti za všetky prostriedky predkladané na zúčtovanie. Eviduje finančné prostriedky bežného účtu potravinového, na ktorý sú prijímané úhrady za stravovanie v súlade s ustanovením§ 9 vyhlášky Ministerstva školstva a vedy SR číslo 121/1994 Z.z. o zriaďovaní, činnosti a prevádzke zariadení školského stravovania.  
      Prevádzka a činnosť školskej kuchyne a školskej jedálne sa riadi „Prevádzkovým poriadkom“ platným a účinným od 29.11.2002, ktorý upravuje prevádzku, správnu výrobnú prax pokrmov, základné povinnosti pri príprave pokrmov, procedurálne postupy a prípravu zdravotne neškodných a nutrične vyvážených pokrmov.
Určuje tiež povinnosti zamestnancov školskej kuchyne a školskej jedálne, povinnosti vedúcej zariadenia, povinnosti voči dodávateľom, povinnosti dodávateľov v prípade výskytu mimoriadnych udalostí, podmienky skladovania potravín, odbery vzoriek pripravovaných pokrmov. 
      Ďalším dokumentom, upravujúcim stravovanie v materskej škole, sú vnútorné pokyny uvedené vo „Vnútorný poriadku materskej školy Šustekova č. 33“ ktoré určujú čas výdaja obeda, čas výdaja doplnkového stravovania (desiata, olovrant), stránkové dni a hodiny vedúcej školskej jedálne, prihlasovanie a odhlasovanie detí a zamestnancov k odberu stravy, telefonický kontakt do školskej jedálne.  Všetky uvedené informácie sú prístupné rodičom v priestoroch šatní  na nástenkách. 
      V zmysle ustanovenia § 23 zákona č. 523/2004 Z.z. o rozpočtových pravidlách verejnej správy, platného od septembra 2004, príspevky od zákonných zástupcov na úhradu stravy boli vedené v kontrolovanom období na bežnom účte (potravinový účet) z ktorého sa priamo uhrádzali výdavky súvisiace so stravovaním (nákup potravín).
      Bežné výdavky súvisiace s prevádzkou a činnosťou školskej kuchyne a školskej jedálne, čerpané formou mesačného preddavku na prevádzku boli vedené na osobitnom  bankovom účte. 
Finančné prostriedky na prevádzku a činnosť školskej kuchyne a školskej jedálne boli poskytované v kontrolovanom období strediskom služieb formou preddavku, ktorý vedúca školskej jedálne eviduje v peňažnom denníku preddavkových zariadení (osobitne potravinový účet a osobitne poskytnutý preddavok). Doklady čerpania finančnej čiastky poskytnutého preddavku na prevádzku predkladá určenej zamestnankyni ekonomického oddelenia strediska služieb na zaúčtovanie. Súčasne predkladá i doklady čerpania potravinového účtu (prijaté platby úhrad stravy, dodávateľské faktúry a dodacie listy za nákup potravín). Vyhotovené dodacie listy slúžia súčasne ako príjemka do skladu potravín. Pri každom druhu potravín prijatých do skladu je poznačené číslo skladovej karty, na ktorej sa príjem a výdaj príslušného druhu potravín sleduje a eviduje. 
      Dňa 14.11.2007 bola vykonaná námatková kontrola 29 druhov potravín v sklade zásob, pri ktorej bolo zistené, že zostatky uvedené v predloženej skladovej evidencii vedenej vedúcou školskej jedálne súhlasili s fyzickým prepočítaným stavom kontrolovaných potravín.  Súčasne bola vykonaná kontrola zostatku pokladničnej hotovosti, pričom bolo zistené, že prepočítaný stav pokladničnej hotovosti v čiastke 2.453,30 Sk súhlasil s evidenčným  stavom uvedeným v peňažnom denníku. 

      Kontrolou vybraných peňažných denníkov a dokladov zúčtovania potravinového účtu a preddavku poskytnutého na prevádzku (január, marec, jún, september a december 2006) neboli zistené nedostatky. 
      Pohyb (nákup a výdaj do spotreby) skladových zásob potravín je v školskej kuchyni vykonávaný pomocou počítačového programu pre sklad zásob v jedálni. 
Prvotná evidencia obsahuje zostavy:
- Rekapitulácia faktúr, rekapitulácia dodacích listov bez faktúr, rekapitulácia príjmu potravín 
- Rekapitulácia spotreby potravín vrátane prehľadu vydanej stravy za príslušný mesiac   
- Obratová súpiska zásob za mesiac a ročná rekapitulácia ich pohybu
- Stravné listy a výdajky zo skladu potravín za jednotlivé dni. 
      Evidencia stravníkov bola v kontrolovanom období vedená na tlačivách „Výkaz stravovaných osôb“ s uvádzanými údajmi o počte odobratých obedov v príslušnom mesiaci. Ďalej sa vedie osobitne pre každého stravníka „Evidenčný list stravného“ v ktorom je uvedený denný predpis platby, odstravované dni, skutočné platby s uvedením dátumu úhrady a konečný stav s rozpisom preplatku alebo nedoplatku.
      Uvedenú evidenciu vykonáva vedúca školskej jedálne. Všetky údaje o stravovaní za každý kalendárny mesiac sa zosumarizujú a vyhotovuje sa hlásenie o počte vydaných jedál v členení na vydané hlavné jedlá a doplnkové jedlá pripravované v školskej jedálni pri Materskej škole Šustekova č. 33, Bratislava. 

      Na vykonanie príkazu starostu Mestskej časti Bratislava-Petržalka vydal riaditeľ Strediska služieb školám a školským zariadeniam Petržalka „Príkaz č. 5/2006“ na vykonanie inventarizácie všetkých zložiek vlastného a zvereného majetku, pohľadávok a záväzkov, cenín, hotovosti v pokladniach, stavu peňažných prostriedkov na bankových účtoch a skladových zásob ku dňu riadnej účtovnej závierky za rok 2006, t.j. k 31.12.2006. 
      Súčasne dňa 01.12.2006 vymenoval dielčiu inventarizačné komisie na vykonanie inventarizácie v  Školskej kuchyni a školskej jedálni pri materskej škole Šustekova č. 33, Bratislava.  
      Inventarizačná komisia pre inventarizáciu majetku školskej kuchyne a školskej jedálne Šustekova č. 33, Bratislava,  v zmysle citovaného príkazu a časového harmonogramu vykonala inventarizáciu a zistila  nasledovný stav majetku: 

Inventarizovaná zložka majetku               fyzický stav           účtovný stav                  rozdiel              
Pokladničná hotovosť                                        0                              0			0
stravovací účet                                            3.902,50 Sk	     3.902,50 Sk		0
Zostatok stravovacieho účtu                     25.536,06 Sk          25.536,06 Sk		0
Sklad zásob (potraviny)                            24.755,80 Sk          24.755,80 Sk 		0       
Krátkodobý hmotný majetok                    96.969,45 Sk          96.969,45 Sk		0
      O vykonaní inventarizácie bol dňa 10.01.2007 vyhotovený dielčou inventarizačnou komisiou  „Inventarizačný zápis.“ Porovnaním údajov uvedených v predmetnom zápise so stavom uvedeným v účtovnej evidencii neboli zistené rozdiely. 
      Vykonanie inventarizácie k 31.12.2006 bolo preverené aj fyzickou kontrolou systémom náhodného výberu vybraných druhov majetku, uskutočnenej dňa 14.11.2007 (kancelária vedúcej, sklad zeleniny, sklad potravín I, sklad potravín II, kuchyňa, šatňa), pričom bolo zistené, že kontrolovaný majetok sa nachádzal v priestoroch školskej kuchyne a školskej jedálne a je označený inventárnymi číslami v súlade s vyhotovenými miestnymi inventárnymi zoznamami. Touto kontrolou nebol zistený majetok bez označenia inventárnym číslom, alebo majetok, ktorý nie je zaevidovaný v prvotnej evidencii majetku. 
- 6 - 

      Zákonní zástupcovia detí v materskej škole uhrádzajú na nákup potravín za stravovanie finančnú čiastku 30,00 Sk denne (7,00 Sk desiata, 17,00 Sk obed a 6,00 Sk olovrant), podľa „Úpravy finančných limitov na nákup potravín za stravovanie v zariadeniach školského stravovania“ vydanej Mestskou časťou Bratislava-Petržalka dňa 16.12.2003.   		

Z á v e r : 

      Pri kontrole hospodárenia v Materskej škole Šutekova č. 33, Bratislava, bolo zistené, že v kontrolovanom období venovali riaditeľka materskej školy, ako aj príslušní zodpovední zamestnanci, nadštandardnú pozornosť jednotlivým oblastiam hospodárenia s pridelenými finančnými prostriedkami a zvereným majetkom. Hospodárenia materskej školy je  transparentné, s primárnym dôrazom na efektívnosť a účelnosť, v súlade s platnými všeobecne záväznými právnymi predpismi, internými normatívnymi aktami zriaďovateľa ako aj usmerneniami Strediska služieb školám a školským zariadeniam Petržalka.